
Obrazloženja Prosudbenog povjerenstva za Pohvale
Od 32 prozna rada pristigla na ovogodišnji Natječaj, Prosudbeno povjerenstvo pohvaljuje njih sedam, tematski, stilski i prema dobi autora raznolikih, ali jednakovrijednih u kreativnom dosegu. Svi pohvaljeni radovi imaju uspješno oblikovan i zanimljiv sadržaj, kompozicijski su skladni, pokazuju autorovu težnju stilskoj originalnosti te vještu uporabu rječnika. Svrha Pohvala jest poticaj svim učenicima da nastave razvijati svoju kreativnost i vještinu pisanja. Slijede obrazloženja pojedinačnih proznih radova učenika.

Životna lekcija mačka Kokija
Učenica petog razreda napisala je zaokruženu priču u kojoj uvjerljivo niže prilično maštovite detalje oko nestanka jednog mačka. Potraga za voljenim kućnim ljubimcem otkriva obiteljsku dinamiku. Ritam fabule drži pažnju čitatelja i budi znatiželju o Kokijevoj sudbini. Potraga je neizvjesna, a ishod sretan. Priča je potpuno primjerena dječjem svijetu i izričaju.  Autorica će, naravno, iz cijele zavrzlame izvući životno iskustvo, kako to treba biti u uspješnim pričama. Važno je na vrijeme nahraniti mačka, odnosno ne ostavljati zadatke za sutradan. No, isto tako mudro zaključuje da u životu ne može sve biti jednostavno i sigurno zato što se stvari ponekad ne riješe onda kad se najviše trudiš, nego kad se najmanje nadaš. Još je bolje kad životnu lekciju dobiješ od jednog debeljuškastog, narančastog mačka u simpatičnoj priči učenice: Kaje Golec iz OŠ Krapinske Toplice. Njezina je mentorica profesorica Nikolina Hršak.

Matematika mrvice
Neobičan naslov i originalno zamišljena priča o jednoj krušnoj mrvici iznenađuju na više načina. Mi ljudi obično očekujemo tzv. velike stvari, značajne i nevjerojatne događaje koji mogu pomicati granice ili mijenjati svijet što u sudbini mrvice kruha nećemo doživjeti. Ali, ovaj rad upravo u svojoj prigušenoj i jednostavnoj priči itekako potiče na razmišljanje: Koji je smisao našeg života ako nismo promijenili svijet?!
Duhovito, maštovito i slikovito učenica sedmog razreda pripovijeda o sebi iz perspektive beskorisne mrvice koja će samo naizgled banalno završiti u ptičjem trbuhu. Njezina životna filozofija, odnosno matematika, kojom će ponajprije sebi, a onda i nama objasniti smisao života, zvuči vrlo logično! Na kraju je u obliku hrane postala zapravo energija koja će vrapcu dati snage preletjeti cijeli grad. Nije li to puno bolje nego završiti u smeću? Priču možemo vrlo lako doživjeti kao alegoriju u kojoj otkrivamo kako život svakoga od nas može biti vrijedan i smislen, ako prigrlimo ono što jesmo i napravimo najbolje što možemo umjesto da smo frustrirani onime što autorica ironično naziva usponom u karijeri. Autorica plijeni jezgrovitim, ali upečatljivim stilom uz živopisne dijaloge. Ona je: Gabrijela Granc iz OŠ Bedekovčina pod mentorstvom profesora Marka Valca.



Trešnja u srcu
„Ti si moja trešnja čiji sjaj svakoga dana klije iz srca. Iz sredine srca. Jaka i snažna.“
Snažan je to i upečatljiv početak jedne emotivne priče koja nas ovakvim eliptičnim rečenicama tijekom fabule uvuče u toplu i vječnu međugeneracijsku povezanost između unuke i djeda. Smrt voljene osobe kao strašan i naprasan događaj neželjen je, ali bolno realan pokretač odrastanja u dječjem životu. „Djed je umro.“ 
Učenica šestog razreda suočava se s tragičnom stranom života s toliko nježnih sjećanja, bez zadrške opisuje svu dubinu ljubavi prema djedu, ali i boli zbog njegova odlaska, iskreno, lišeno patetike u izričaju. Prilično vješto sklizne s idiličnog ugođaja na realističnost samog događaja. Osobito su neočekivano opisani znakovi po putu na koje nitko ne obraća pažnju, a čije se mistično značenje tek poslije nekog vremena otkriva i povezuje u neraskidiv ciklus života i smrti. Učenica svoju priču posvećuje voljenom djedu. Upravo zbog te ljubavi našla je riječi i kreativne snage da pisanjem zacijeli svoje rane i neizbježno pobudi suosjećanje. Lirski detalji provlače se i zaokružuju cijelu priču. Osobito je maštovit motiv trešnje kao najsnažnije uspomene na djeda. Ispod nje su sjedili, dijelili dragocjeno vrijeme; trešnja je drvo koje okuplja, natkriljuje, štiti i tješi zauvijek. Stoga je učenica prirodno završila priču gradacijom početne slike: ,,…draga moja trešnjice, sada još sočnija i ljepša. Rumena kao srce.“
Autorica je: Alma Gorički iz OŠ Bedekovčina. Njezina je mentorica profesorica Ivana Kranjčec.

